'Kanarie' staande toegejuig in LA | Netwerk24
23 Julie 2018 14:35
'n Toneel uit die musikale oorlogsdrama Kanarie van Christiaan Olwagen.
Kanarie is 'n musikale oorlogsdrama en is op ware gebeure gegrond. Dit is in Villiersdorp verfilm en handel oor Johan Niemand (Schalk Bezuidenhout) wat vir militêre diensplig opgeroep word. Dit is 1986 in Suid-Afrika onder apartheid waar die kerk en regering die septer swaai.
Hy doen aansoek en word aanvaar vir die Suid-Afrikaanse Weermag se koor, bekend as die Kanaries.
Hy raak verlief op een van sy mede-koorlede en begin ook sy geloof, patriotisme en seksualiteit bevraagteken. Sy liefde vir musiek bring hom ook in konflik met sy bevelvoerders.
Johan vind homself, danksy vriendskap, eerste liefde en musiek.
Die klankbaan, wat musiek van Boy George en Depeche Mode insluit, is deur die bekroonde musiekregisseur Charl-Johan Lingenfelder.
Sheri Linden van The Hollywood Reporter beskryf Kanarie as 'n "wenkombinasie van diepsinnigheid en uitgelatenheid" en dat dit 'n lewe buite die feeskringloop kan hê.
Vroeër vanjaar het Olwagen se Die seemeeu, sy tweede rolprent ná Johnny is nie dood nie gegrond op die gelyknamige toneelstuk van Tsjechof, groot lof op 'n rolprentfees in Rusland gekry.
Ander spelers in Kanarie sluit in Anna-Mart van der Merwe, Tinarie van Wyk-Loots, Gérard Rudolf, Jacques Bessenger, Germandt Geldenhuys en Dawid Minnaar.